সকালবেলা ঘুম ভাঙলেই শরতের আকাশ, রোদের আলোর স্পেশাল ইফেক্ট, হঠাৎ ভেসে আসা কোন গন্ধ পুজোর কথা মনে করিয়ে দিচ্ছে রোজ। সেই যে সকালগুলো, যখন শারদীয়ার নানান লেখা পড়ার জন্য উপোস করে বসে থাকা। এখন সেটা উল্টে, গুগলে কবে পাব পিডিএফ! ছোটবেলার আনন্দমেলা, কাকাবাবু, চাচাচৌধুরী, শীর্ষেন্দু, দুলেন্দ্র, আরেকটু এগোলে টিনটিন, মিতিনমাসি। গোগ্রাসে গিলে ফেলা একেকটা বই, নাম ভুলে যাওয়া আরো হাজারো কাহিনির স্রোতে ঘনিয়ে আসত আমাদের পুজোর দিন। বইয়ের গল্প, ঘরের গল্প, খাওয়ার গল্প, পাড়ার গল্প এমন অসংখ্য প্লটে ভরপুর হয়ে আছে আমাদের অনেকের জীবনের কিছু হারিয়ে যাওয়া দিন বা সময়। আমার তো মনে হয়, সব মানুষের জীবনেই একেকটা ইউনিক পুজোর গল্প আছে। তার জন্য প্রবন্ধের সীমানা যদিও ছোট, তবু কিছুটা হলেও সেই ছোঁয়াচটুকু পাওয়া যেতেই পারে। আমাদের মত মনোজীবীরা ওটুকু নিয়েই বেশ সন্তুষ্ট থাকি। ঘুরেফিরে আমাদের দেশে সময় আসন্ন দুর্গাপূজার। প্রতিমার “কাঠাম” অথবা কাঠামো বানিয়ে ফেলে, মূর্তি থেকে দেবতায় পৌঁছে দেবার চলছে জোর ব্যবস্থাপনা। এই প্রস্তুতি কলকাতার মত আর অন্য কোথাও এতটা মনপ্রাণ থেকে, বাণিজ্যিক স্টেটাস বা শৈল্পিক ঐতিহ্যের বঙ্কিম ভাবনায় হয়ত দেখা যাবেনা। সময় বড়ই খারাপ চলছে দেবতাদের। সারা পৃথিবী জুড়েই ধর্ম এখন সর্বংসহা। অসুরেরা প্রযুক্তিনির্ভর নানা পদ্ধতিতে পৃথিবীকে নিয়ন্ত্রণ করার জন্য মুখিয়ে আছে। তবুও এসেছে পুজো। এ পুজো দেবতা না মানুষের, সম্প্রীতির নাকি স্টেটাসের, সর্বোপরি শ্রদ্ধার নাকি অভ্যেসের, কে বলতে পারে!! আজকাল অনুভূতিরা বড়ই শ্লথ হয়ে পড়ছে বোধের শেকড়ে। কত বছর কেটে যাচ্ছে পুজোর সকাল না দেখে। তবু কিছু কিছু সময় আমাদের জীবনে নেশার মত, যতই দূরে যাও না কেন, সে ঘোর কাটতে চায়না সহজে। কোনো কোনো সকালে আকাশ দেখেই সেই নেশা জাগে। আমাদের দেশে যখন শরৎ, সাত সমুদ্র তের নদীর পারে তখন ফল কালারের মরশুম। অনেকটা “আজি নূতন রতনে, ভূষণে যতনে, প্রকৃতি সতীরে সাজিয়ে দাও”... কাকতালীয়ভাবে আমাদের পুজোর প্রকৃতি আর বিদেশের ভূমিতে রঙ বদলের পালা কেমন মিলেমিশে যায়। এখানে রোদের আলো, হঠাৎ ভেসে আসা কোন গন্ধ আমাদের দেশের কোনো খেয়ালি দুপুরকে মনে করিয়ে দেয়। পুজোর পরেই দীপাবলী, অন্ধকার ঘুচিয়ে আলোর বন্দনায় আমরা প্রদীপ জ্বালাই, সেই আলোকে ধরে রাখতে চাই বছরভর। এখানে সেই অনুষঙ্গে খুঁজে পাই হ্যালোয়েন উৎসবকে। ভয় হয়ে যেখানে মানুষ ভয়কে জয় করে, যত ইভিল, প্রেত, রাক্ষস খোক্কস হতে পারে, শিশু বৃদ্ধ সবাই তা সাজে। আর এভাবেই তারা জীবন থেকে অশুভ বার্তাকে মুছে ফেলে। প্রদীপের জায়গায় তারা ব্যবহার করে কুমড়ো বা পামকিন, পামকিন এদেশে তাই হোলি ভেজিটেবল বা জনপ্রিয় খাবার জিনিস। সস থেকে পারফিউম সবেতেই এর বহুল ব্যবহার লক্ষ্য করা যায়। সুতরাং এমন মিল চলতেই থাকে, উৎসব আর প্রকৃতিতে। দুর্গাপুজোকে কেন্দ্র করে বাঙালির যে উদ্ভাস, স্বদেশের বাইরেও বিদেশে তাকে ভিন্ন ঘরানায় ও মেজাজে খুঁজে নেওয়াটা নেহাৎ কম পাওয়া নয়। ফল টাইম শুরু হতে চলেছে, সেপ্টেম্বর থেকে প্রকৃতিতে সেই রঙের মোহনা। পুজো পুজো গন্ধ, স্মৃতির নেশা পেয়ে বসেছে আমাকে। বন্ধুরা ফোন করে সে নেশার পারদ চড়ায়, “পুজোর উইকেন্ডটা কি করছিস... টিকিট কেটে ফেললি?”... “প্যাকেজ কত বলছে, এবারের শিল্পী কারা? ব্যান্ডের কেউ থাকছে কি, ইত্যাদি ইত্যাদি?” নেশার ঘোর কাটে কি কাটেনা কিন্তু ছন্দ কেটে যায়। শরৎকে অনলাইন অনুভব করার প্রক্রিয়ায় নিয়ম করে সামিল হয়ে যাই। একা নই, প্রবাসের আমরা সবাই। আমেরিকাতে ভারতীয় চ্যানেল খুললেই সেখানে কোন শিল্পী কোথায় কবে গান গাইবে তা দেখে পুজোর প্ল্যান করা যায়। এটাই নিয়ম, এটাই সংস্কৃতি। বছরে একবার এমন কিছু না হলে প্রবাসী বাঙালিদের বাঙালিয়ানা দেখাবার সুযোগটাই চলে যেত! আমাদেরও বাসিমুখে বাজার করে কাটাতে হত পুজোর দিনগুলোতে। এখানে বেশ কিছু প্রতিষ্ঠানে নিয়ম মেনে পুজো হয়। তার বাইরে বেশিরভাগটাই এন্টারটেনমেন্ট। দামী শাড়ি চুড়ি, ব্র্যান্ডেড গহনা, রত্নখচিত ঝলমলে মানুষ, সেলফি, সব মিলিয়ে বেশ একটা মাখো মাখো ভাব দেখতে পাওয়া যায়! এদেশে বিভিন্ন দেশি সংগঠনগুলো পুজোর আমোদকে জিইয়ে রেখেছে বহু বছর ধরে। ফি বছরে তাতে নতুন কিছু যোগ হচ্ছে। সরাসরি প্রতিমার পাশে বা মুখোমুখি দাঁড়িয়ে তুলে ফেলা যাচ্ছে সেলফি। আমার অনেক পরিচিত বন্ধু আছে যারা শুধু ছবি তুলে একটা মারকাটারি পোস্ট দেবার জন্য সেইসব সংগঠনগুলোর অনলাইন বুকিং খাতায় নাম লেখায়। বিভিন্ন জুয়েলারী দোকানের বিজ্ঞাপনের মডেলের মত ঘরে থাকা সমস্ত গয়না পরে বেরিয়ে পড়ে। সাংবৎসরিক একবার এগুলো ঝালিয়ে নেওয়া প্রয়োজন। একদিক থেকে ভাবতে ভালই লাগে। প্রবাসের পুজো তো এমনি হওয়া উচিত। সময় কোথায় মানুষের! এত কিছুর পরেও উইকএন্ড-এর দুদিনে চার দিনের পুজোকে “ফিক্স” করা, নেহাত কম সাফল্যের নয়। বিভিন্ন স্টেট-এ পুজোর ভিন্ন ভিন্ন সংস্থা তাদের পুজোর দিনগুলোকে ভাগ করে নেয়। আমার নেশার পুঁজি এটুকুই যে আমেরিকাতে প্রচুর পুজো হয়।